กรมอนามัย ผนึกกำลังภาคีเครือข่ายเดินหน้าแก้ปัญหาการตั้งครรภ์ในวัยรุ่น ด้วยการขับเคลื่อนอำเภออนามัยการเจริญพันธุ์ต่อเนื่อง
กรมอนามัย ผนึกกำลังภาคีเครือข่ายเดินหน้าแก้ปัญหาวัยรุ่นท้องด้วยการขับเคลื่อนอำเภออนามัยการเจริญพันธุ์ต่อเนื่องเพื่อเป้าหมายการพัฒนาที่ยั่งยืนพญ.พรรณพิมล วิปุลากร อธิบดีกรมอนามัย กล่าวในการเป็นประธานเปิดการประชุมแลกเปลี่ยนเรียนรู้การขับเคลื่อนการดำเนินงานป้องกันและแก้ไขปัญหาการตั้งครรภ์ในวันรุ่น ที่จัดขึ้นวันนี้ว่า ปัญหาการตั้งครรภ์ในวัยรุ่นเป็นปัญหาของหลายประเทศ องค์การสหประชาชาติจึงกำหนดให้การลดอัตราคลอดในวัยรุ่นเป็นหนึ่งในตัวชี้วัดเป้าหมายการพัฒนาที่ยั่งยืน ให้คนทุกเพศทุกวัยมีคุณภาพชีวิตและสุขภาวะที่ดี ภายในปี 2573 สำหรับประเทศไทยหลังมี พ.ร.บ.ป้องกันและแก้ไขปัญหาการตั้งครรภ์ในวัยรุ่น พ.ศ.2559 กรมอนามัยได้ร่วมกับภาคีเครือข่ายโดยเฉพาะองค์กรปกครองส่วนท้องถิ่น (อปท.) จัดโครงการขับเคลื่อนการดำเนินงานป้องกันและแก้ไขปัญหาการตั้งครรภ์ในวัยรุ่นระดับท้องถิ่นภายใต้กลไกระดับอำเภอ ผ่านอำเภอการเจริญพันธุ์ ซึ่งปัจจุบันมีอำเภอการเจริญพันธุ์ที่ผ่านการประเมินแล้ว 724 อำเภอ และมี 35 จังหวัดที่ดำเนินงานเรื่องเพศและอนามัยเจริญพันธุ์ได้ครอบคลุมทุกอำเภอ ทำให้ล่าสุดสถานการณ์ตั้งครรภ์ในวัยรุ่นของไทยก็เริ่มดีขึ้น ซึ่งจากนี้จะเร่งประสานพลังทุกภาคส่วนช่วยกันต่อเนื่องเน้นปรับทัศนคติสังคม เปลี่ยนจากความรังเกียจในความผิดพลาดมาเป็นการให้โอกาสวัยรุ่นที่พลาดไปได้กลับมามีที่ยืนในสังคม ได้กลับมาในทางที่ถูก มีโอกาสเข้าถึงการศึกษาและมีอนาคตที่ดี เปลี่ยนวัยรุ่นที่พลาดให้เป็นพลังชาติได้ สำหรับการประชุมวันนี้นอกจากจะแลกเปลี่ยนเรียนรู้การขับเคลื่อนการดำเนินงานป้องกันและแก้ไขปัญหาการตั้งครรภ์ในวันรุ่นแล้ว ยังมีการมอบโล่รางวัลเพื่อเป็นขวัญกำลังใจแก่พื้นที่ที่มีผลการดำเนินเป็นตัวอย่างด้วย ซึ่งในปีนี้มีองค์กรปกครองส่วนท้องถิ่นที่ไก้รับคัดเลือกให้เป็นแหล่งเรียนรู้ด้านการป้องกันและแก้ไขปัญหาการตั้งครนภ์ในวัยรุ่นระดับจังหวัด รวมทั้งสิ้น 96 แห่ง